Junior Firpo

Héctor Junior Firpo Adamés, yleensä vain Junior Firpo (s. 22. elokuuta 1996 Santo Domingo, Dominikaaninen tasavalta) on dominikaanilais-espanjalainen jalkapalloilija. Hän edustaa Espanjan Primera Divisiónissa pelaavaa Real Betisiä ja on pelipaikaltaan vasen laitapuolustaja.
Seurajoukkueura.
Real Betis.
Firpo syntyi Dominikaanisessa tasavallassa ja muutti Espanjaan 6-vuotiaana. Hän liittyi Real Betisin junioriakatemiaan vuonna 2014.
1. elokuuta 2017 harjoiteltuaan koko harjoituskauden Real Betisin edustusjoukkueen kanssa Junior teki uuden vuoteen 2021 asti ulottuvan sopimuksen. Hän pelasi ensimmäisen ottelunsa edustusjoukkueessa 12. helmikuuta 2018 vieraskentällä Deportivo de La Coruñaa vastaan ja tätä myötä hänestä tuli ensimmäinen dominikaanilaissyntyinen pelaaja, joka on pelannut maan pääsarjassa Primera Divisiónissa.
Junior teki ensimmäisen maalinsa ammattilaisurallaan 17. maaliskuuta 2018 kotiottelussa Espanyolia vastaan. 19. elokuuta 2018 Junior nostettiin pysyvästi edustusjoukkueen riveihin ja samalla hän solmi seuran kanssa uuden jatkosopimuksen vuoteen 2023 asti. Sopimukseen sisältyi 50 miljoonan euron purkupykälä. Hän pelasi kahden kauden aikana Betisissä kaikkiaan 38 Primera Divisiónin ottelua, ja teki viisi sekä syötti kuusi maalia. Eurooppa-liigassa hän pelasi neljä otteluaa.
Barcelona.
Firpo siirtyi 20 miljoonan euron siirtosummalla Barcelonaan elokuussa 2019. Hän pelasi kahden kauden aikana 24 Espanjan pääsarjaottelua, joissa hän teki kaksi ja syötti kolme maalia. Mestarien liigassa hän pelasi kymmenen ottelua. Hän pelasi neljä ottelua, mutta ei finaalia, Barcelonan voittaessa Copa del Reyn 2021.
Leeds United.
Firpo siirtyi Englannin Valioliigassa pelanneeseen Leeds Unitediin 15 miljoonalla eurolla kesällä 2021. Hän pelasi Leedsin pääsarjavuosina 2021–2023 yhteensä 43 liigaottelua, joissa teki yhden maalin ja antoi kolme maalisyöttöä.
Kaudella 2023–2024 Firpo pelasi sarjatasoa alempana Mestaruussarjassa 26 ottelua, joissa hän antoi seitsemän maalisyöttöä. Hän pelasi myös avauskokoonpanossa kaikki kolme nousukarsintaottelua. Tappiollisessa nousukarsintojen loppuottelussa Southamptonia vastaan hän pelasi 83 minuuttia. Leedsin mestaruuteen ja samalla sarjanousuun päättyneellä kaudella 2024–2025 hän pelasi 32 mestaruussarjaottelua, joissa hän teki neljä ja syötti 10 maalia. Firpon sopimus Leedsin kanssa päättyi kesään 2025, eikä hän allekirjoittanut seuran kanssa jatkosopimusta.
Paluu Real Betisiin.
Heinäkuussa 2025 Firpo palasi Real Betisiin kolmivuotisella sopimuksella.
Maajoukkueura.
Firpo pelasi kolme ottelua Espanjan voittaessa alle 21-vuotiaiden Euroopan-mestaruuden 2019, mukaan lukien loppuottelu Saksaa vastaan, jossa hän pelasi täydet minuutit.
Maaliskuussa 2024 Firpon vahvistettiin siirtyvän edustamaan maajoukkuetasolla synnyinmaataan Dominikaanista tasavaltaa. Hän debytoi Dominikaanisen tasavallan maajoukkueessa 23. maaliskuuta 2024 ystävyysottelussa Arubaa vastaan. Ensimmäiset kaksi maajoukkuemaaliaan hän teki 12. lokakuuta 2024 CONCACAF Nations Leaguen ottelussa Antigua ja Barbudaa vastaan. Kolmannen maajoukkuemaalinsa hän teki kolme päivää myöhemmin jälleen Antiguaa ja Barbudaa vastaan ja neljännen 26. maaliskuuta 2025 ystävyysottelussa Puerto Ricoa vastaan. Heinäkuun loppuun 2025 mennessä hän on pelannut 11 A-maaottelua.